b'\n_START_ARTICLE_\nAklat ni Mikas\n_START_SECTION_\nMay-akda\n_START_PARAGRAPH_\nNanggaling si Mikas sa Morasti, o Moreset, na nasa nayon ng Juda sa pook ng Hebron. Namuhay siya noong ika-8 daantaon BK. May ibig sabihing "Sino ang katulad ng Panginoon?" ang kaniyang pangalan. Hindi siya ang Mikas na anak ni Yemla (o Micaiah, lalaking anak ni Imlah) at nabuhay noong panahon ni Josafat ng Juda at ni Acab ng Israel. Nanghula si Mikas ng Morasti noong mga panahon nina Joatam, Acaz, at Ezequias, ng kaharian ng Juda. Katulad ng kaalinsabay at kapanahon niyang si Isaias, binatikos niya ang kasamaan ng mga mamamayan at mga bulaan o hindi tunay na mga propeta. Hinulaan din niya ang bayang pagsisilangan ng tinatawag na Mesias.\n_START_SECTION_\nPaglalarawan\n_START_PARAGRAPH_\nNaglalaman ang Aklat ni Mikas ng mga panamdam o pahiwatig mula sa Diyos - mga orakulo - na sinasambit sa magkakaibang mga kapanahunan, na pinagsama-sama sa kalaunan ngunit walang kakinisan o kapinuhan sa pagpapalitan mula sa isa patungong isa pang pagpapahiwatig. Katulad ng hula ng propetang si Amos, naniwala si Mikas sa malapit na pagsapit ng pambansang kapahamang daranasin ng kaniyang bansa. Magkakaroon ng kaparusahan mula sa Diyos ang mga tao dahil sa kanilang kawalan ng katarungan, subalit nagtataglay ng mas malinaw at mas mapupunang mga palatandaan ng pagkakaroon ng pag-asa para sa mga maralita. Bagaman tinuligsa ni Mikas ang pagkukunwari at katalipandasan ng mga mamamayan ng Jerusalem at Samaria, hinulaan niya ang darating na dakila at maluwalhating hinaharap ng bayang Israel, kasama ang pagbabalik ng isang maka-David na kaharian.\n_START_SECTION_\nKaugnayan sa Bagong Tipan\n_START_PARAGRAPH_\nMatutunghayan sa Bagong Tipan na humalaw ng mga kataga mula sa mga sinabi ni Propeta Makias si Hesukristo. Katulad ng nasa Ebanghelyo ni Mateo (Mateo: 10, 35-36). Sinipi ni San Mateo para sa kaniyang ebanghelyo sa Bagong Tipan ang hula hinggil sa nabanggit na maghaharing Mesias at iniugnay ito ni San Mateo sa pagsisilang kay Hesus.'